CELEX: 
Language: mt
Date: 2021-05-27 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (UE) 2019/787 tal-Parlament Ewropew u tal-Kunsill fir-rigward tat-tikkettar ta’ xorb spirituż li jirriżulta mill-kombinazzjoni ta’ xarba spirituża ma’ oġġett tal-ikel wieħed jew aktar

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Bħalissa, ir-Regolament (UE) 2019/787 ma jirrikjedix li l-isem ġuridiku ta’ xorb spirituż miksub permezz tal-kombinazzjoni ta’ kategorija ta’ xorb spirituż jew ta’ Indikazzjoni Ġeografika ma’ oġġetti tal-ikel oħra jenħtieġ li jidher fl-istess kamp viżiv bħat-terminu kompost li jiddeskrivi dik il-kombinazzjoni. Dan l-att delegat għandu l-għan li jispeċifika l-kundizzjonijiet għat-tikkettar ta’ tali xorb spirituż.
            
            
               Fil-fatt, fin-nuqqas ta’ tali rekwiżit, in-natura proprja tax-xarba spirituża li tirriżulta minn dik il-kombinazzjoni tista’ ma tirriżultax b’mod ċar u t-tikkettar jista’ jwassal lill-konsumaturi biex jemmnu li t-terminu kompost huwa l-isem attwali tax-xarba spirituża. F’ċerti każijiet, dan jista’ jirriżulta fl-abbuż tar-reputazzjoni ta’ xarba spirituża (kategorija jew Indikazzjoni Ġeografika) li l-isem ġuridiku tagħha jidher flimkien ma’ oġġett tal-ikel wieħed jew aktar li ma jkunux intużaw fil-produzzjoni tagħha f’konformità mal-Anness I tar-Regolament (UE) 2019/787 jew mal-Ispeċifikazzjoni tal-Prodott rilevanti, peress li x-xarba spirituża li tirriżulta jkollha isem ġuridiku differenti.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               Ċerti Stati Membri indikaw lill-Kummissjoni li n-nuqqas ta’ dispożizzjoni li tirrikjedi l-indikazzjoni tal-isem ġuridiku tax-xarba spirituża fl-istess kamp viżiv bħat-termini komposti jdgħajjef id-dispożizzjonijiet li jikkonċernaw lil din tal-aħħar.
            
            
               Bħala tħejjija u matul il-laqgħat (virtwali) tal-Grupp ta’ Esperti għall-Organizzazzjoni Komuni għal Swieq Agrikoli – Xorb Spirituż, twettqu konsultazzjonijiet li jinvolvu esperti mis-27 Stati Membri kollha fit-13 ta’ Ottubru u t-3 ta’ Diċembru 2020 kif ukoll fid-9 ta’ Frar u fit-28 ta’ April 2021. Dan il-proċess ta’ konsultazzjoni wassal għal kunsens mifrux dwar l-abbozz tar-regolament delegat.
            
            
               Ġie rreġistrat ukoll kunsens matul il-konsultazzjoni pubblika ġenerali li saret permezz tal-pubblikazzjoni tal-abbozz tar-regolament delegat fuq il-Portal tar-Regolamentazzjoni Aħjar bejn is-26 ta’ Marzu u t-23 ta’ April 2021. Is-sħab tad-WTO ġew innotifikati.
            
            
               3.ELEMENTI ĠURIDIĊI TAL-ATT DELEGAT
            
            
               L-att delegat huwa bbażat fuq l-Artikolu 50(3) tar-Regolament (UE) 2019/787 u jikkonċerna biss dispożizzjoni waħda li l-Kummissjoni ngħatat is-setgħa li temendaha permezz ta’ dak il-paragrafu. Jenħtieġ li dan jiġi adottat permezz tal-proċedura skont l-Artikolu 46 tar-Regolament (UE) 2019/787.
            
            
               L-Artikolu 1: Dan l-Artikolu jipprevedi li l-isem ġuridiku tax-xorb spirituż miksub permezz tal-kombinazzjoni ta’ kategorija ta’ xorb spirituż jew Indikazzjoni Ġeografika ma’ oġġetti tal-ikel oħra jidher fl-istess kamp viżiv bħat-terminu kompost li jiddeskrivi dik il-kombinazzjoni. Dan għandu l-għan li jevita li l-konsumaturi jiġu żgwidati dwar il-kontenut tax-xarba spirituża li tirriżulta.
            
            
               L-Artikolu 2: Dan l-Artikolu jipprevedi perjodu tranżitorju fis-sens li jippermetti li x-xorb spirituż ikkonċernat minn dan ir-Regolament li kien ittikkettat qabel il-31 ta’ Diċembru 2022 f’konformità mad-dispożizzjonijiet tar-Regolament (KE) Nru 110/2008, ikompli jitqiegħed fis-suq mingħajr il-ħtieġa li jiġi ttikkettat mill-ġdid.
            
            
               L-Artikolu 3: Dan l-Artikolu jipprevedi l-applikazzjoni simultanja tal-emenda prevista fl-Artikolu 1 u d-dispożizzjonijiet li għalihom jirreferi (jiġifieri, l-Artikolu 11(3) tar-Regolament (UE) 2019/787) li, skont l-Artikolu 51(1) tar-Regolament (UE) 2019/787, se japplikaw mill-25 ta’ Mejju 2021.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 27.5.2021
            
            
               li jemenda r-Regolament (UE) 2019/787 tal-Parlament Ewropew u tal-Kunsill fir-rigward tat-tikkettar ta’ xorb spirituż li jirriżulta mill-kombinazzjoni ta’ xarba spirituża ma’ oġġett tal-ikel wieħed jew aktar
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) 2019/787 tal-Parlament Ewropew u tal-Kunsill tas-17 ta’ April 2019  dwar id-definizzjoni, id-deskrizzjoni, il-preżentazzjoni u t-tikkettar ta’ xorb spirituż, l-użu tal-ismijiet ta’ xorb spirituż fil-preżentazzjoni u t-tikkettar ta’ oġġetti tal-ikel oħra, il-protezzjoni ta’ Indikazzjonijiet Ġeografiċi ta’ xorb spirituż, l-użu ta’ alkoħol etiliku u distillati ta’ oriġini agrikola f’xorb alkoħoliku, u li jħassar ir-Regolament (KE) Nru 110/2008
                  1
               , u b’mod partikolari l-Artikolu 50(3) tiegħu,
            
         
         
            
               Billi:
            
            
               (1)L-Artikolu 11(3) tar-Regolament (UE) 2019/787 jistabbilixxi regoli dwar id-deskrizzjoni, il-preżentazzjoni u t-tikkettar ta’ xorb alkoħoliku miksub permezz tal-kombinazzjoni ta’ kategorija ta’ xorb spirituż jew Indikazzjoni Ġeografika għal xarba spirituża ma’ oġġetti tal-ikel oħra. Tali xarbiet alkoħoliċi huma deskritti b’termini komposti li jikkombinaw jew isem ġuridiku previst fil-kategoriji ta’ xorb spirituż stabbiliti fl-Anness I ta’ dak ir-Regolament jew l-Indikazzjoni Ġeografika għal xarba spirituża mal-isem ta’ oġġetti tal-ikel oħrajn. 
            
            
               (2)L-Artikolu 11(3) tar-Regolament (UE) 2019/787 ma jirrikjedix li l-isem tax-xarba alkoħolika li tirriżulta jintwera fil-kamp viżiv bħat-terminu kompost. Dan jista’ jwassal lill-konsumaturi biex jemmnu li t-terminu kompost huwa l-isem proprju tax-xarba alkoħolika billi jabbuża bla bżonn mir-reputazzjoni tal-kategoriji tax-xorb spirituż jew tal-indikazzjonijiet ġeografiċi, partikolarment fil-każijiet fejn ix-xarba alkoħolika li tirriżulta tkun xarba spirituża.
            
            
               (3)L-Artikolu 7(1), il-punt (a), tar-Regolament (UE) Nru 1169/2011 tal-Parlament Ewropew u tal-Kunsill
                  2
                jirrikjedi li l-informazzjoni dwar l-ikel ma tiżgwidax, partikolarment fir-rigward tan-natura u l-identità tal-ikel. L-Artikolu 9 ta’ dak ir-Regolament jistipula li għandha tingħata informazzjoni obbligatorja dwar l-ikel, inkluż l-isem tal-oġġett tal-ikel, u l-Artikolu 13 ta’ dak ir-Regolament jirrikjedi li l-informazzjoni obbligatorja dwar l-ikel għandha tiġi mmarkata f’post li jidher b’tali mod li tkun tidher faċilment, tinqara sew u, fejn adegwat, ma titħassarx.
            
            
               (4)F’konformità mal-Artikolu 9 tar-Regolament (UE) 2019/787, ir-rekwiżiti tal-preżentazzjoni u tat-tikkettar stabbiliti fir-Regolament (UE) Nru 1169/2011 japplikaw għax-xorb alkoħoliku li jirriżulta mill-kombinazzjoni ta’ xorb spirituż ma’ oġġetti tal-ikel oħra. Sabiex jiġi żgurat li dawk ir-rekwiżiti jiġu ssodisfati bl-aħjar mod, b’mod partikolari għax-xorb spirituż li jirriżulta minn tali kombinazzjoni, huwa xieraq li jkun rikjest li l-isem ġuridiku tax-xarba spirituża li tirriżulta jintwera fl-istess kamp viżiv bħat-terminu kompost li jiddeskrivi dik il-kombinazzjoni. Jenħtieġ li dan iseħħ kull darba li t-terminu kompost ikun indikat fid-deskrizzjoni, fil-preżentazzjoni jew fit-tikkettar ta’ xarba spirituża. Dan jevita prattiki li jiżgwidaw u jiżgura li l-konsumaturi jkunu infurmati kif xieraq dwar in-natura attwali tax-xorb spirituż li jirriżulta mill-kombinazzjoni ta’ xorb spirituż ma’ oġġetti tal-ikel oħra.
            
            
               (5)Madankollu, jenħtieġ li dan l-obbligu ma japplikax meta, f’konformità mal-Artikolu 10(5), il-punt (b), tar-Regolament (UE) 2019/787, l-isem ġuridiku tax-xarba spirituża jkun sostitwit b’terminu kompost li jinkludi l-kliem “likur” jew “krema”, sakemm il-prodott finali jkun jikkonforma mar-rekwiżiti tal-kategorija 33 tal-Anness I ta’ dak ir-Regolament.
            
            
               (6)Għaldaqstant, jenħtieġ li r-Regolament (UE) 2019/787 jiġi emendat skont dan.
            
            
               (7)Jenħtieġ li jiġi previst perjodu tranżitorju għall-applikazzjoni tad-dispożizzjonijiet dwar it-tikkettar stabbiliti f’dan ir-Regolament biex ix-xorb spirituż ittikkettat qabel il-31 ta’ Diċembru 2022 f’konformità mad-dispożizzjonijiet tar-Regolament (KE) Nru 110/2008 tal-Parlament Ewropew u tal-Kunsill
                  3
                ikun jista’ jkompli jitqiegħed fis-suq mingħajr ma jkun rikjest li dawn jiġu ttikkettati mill-ġdid. 
            
            
               (8)F’konformità mal-Artikolu 51(3) tar-Regolament (UE) 2019/787 u sabiex jiġi evitat kwalunkwe tip ta’ vojt regolatorju, jenħtieġ li dan ir-Regolament japplika retroattivament mill-25 ta’ Mejju 2021,
            
            
               ADOTTAT DAN IR-REGOLAMENT:
            
            
               Artikolu 1
            
            
               Fl-Artikolu 11 tar-Regolament (UE) 2019/787, il-paragrafu 3 huwa sostitwit b’dan li ġej:
            
            
               “3.
                     It-termini komposti li jiddeskrivu xarba alkolħolika għandhom:
            
            
               (a)jidhru b’karattri uniformi tal-istess tipa, daqs u kulur;
            
            
               (b)ma għandhomx jiġu interrotti b’xi element testwali jew ta’ stampi li ma jifformawx parti minnhom;
            
            
               (c)ma għandhomx jidhru f’daqs ta’ tipa akbar mid-daqs tat-tipa użata għall-isem tax-xarba alkoħolika; u
            
            
               (d)f’każijiet fejn ix-xarba alkoħolika tkun xarba spirituża, dejjem ikunu akkumpanjati mill-isem ġuridiku tax-xarba spirituża, li għandu jidher fl-istess kamp viżiv bħat-terminu kompost, sakemm l-isem ġuridiku ma jiġix sostitwit b’terminu kompost f’konformità mal-Artikolu 10(5), il-punt (b).”.
            
            
               Artikolu 2
            
            
               Ix-xorb spirituż li ma jissodisfax ir-rekwiżiti stabbiliti fl-Artikolu 11(3), il-punt (d), tar-Regolament (UE) 2019/787 kif emendat b’dan ir-Regolament iżda li jissodisfa r-rekwiżiti tar-Regolament (KE) Nru 110/2008 u li jkun ġie ttikkettat qabel il-31 ta’ Diċembru 2022 jista’ jkompli jitqiegħed fis-suq sakemm jispiċċaw l-istokkijiet.
            
            
               Artikolu 3
            
         
         
            
               Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-25 ta’ Mejju 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 27.5.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 130, 17.5.2019, p. 1.
               
               
                  
                     (2)
                  
                        Ir-Regolament (UE) Nru 1169/2011 tal-Parlament Ewropew u tal-Kunsill tal-25 ta’ Ottubru 2011 dwar l-għoti ta’ informazzjoni dwar l-ikel lill-konsumaturi, li jemenda r-Regolamenti (KE) Nru 1924/2006 u (KE) Nru 1925/2006 tal-Parlament Ewropew u tal-Kunsill u li jħassar id-Direttiva tal-Kummissjoni 87/250/KEE, id-Direttiva tal-Kunsill 90/496/KEE, id-Direttiva tal-Kummissjoni 1999/10/KE, id-Direttiva 2000/13/KE tal-Parlament Ewropew u tal-Kunsill, id-Direttivi tal-Kummissjoni 2002/67/KE u 2008/5/KE u r-Regolament tal-Kummissjoni (KE) Nru 608/2004 (ĠU L 304, 22.11.2011, p. 18).
               
               
                  
                     (3)
                  
                        Ir-Regolament (KE) Nru 110/2008 tal-Parlament Ewropew u tal-Kunsill tal-15 ta’ Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta’ indikazzjonijiet ġeografiċi, ta’ xorb spirituż u li jħassar ir-Regolament tal-Kunsill (KEE) Nru 1576/89 (ĠU L 39, 13.2.2008, p. 16).